Signat magnificos tomus hic pro parte triumphos Magni Germani, genesim, miracula, mores; Qualiter a tenero pueritia floruit ungui, Auspiciis quanto sophiæ completa fluento; Fasces patricios, insignia nobilitatis, Clarum conjugii, rebusque et germine nomen, Posthabitum tandem constanti pectore mundum: Ordinis ut sacri metas, et pontificatus Sumpserit insignem meritis et nomine dotem: Indictasque cruces carni, jejunia longa, Noctes insomnes, et duri stramina lecti: Largaque quadrificum documenta aspersa per orbem: Clara et apostolicis miracula digna tropaeis: Egressum ad superos, et sacri jura sepulcri. 